Starr Bumble Bee II

„Starr Bumble Bee II“ – 1988 m. JAV sukurtas vienvietis eksperimentinis orlaivis, biplanas, sukurtas ir pagamintas specialiai „mažiausio pasaulyje lėktuvo“ titului įgyti.

Konstrukcija ir gamyba 
„Bumble Bee II“ suprojektavo ir pastatė JAV Arizonos valstijoje Finikso mieste gyvenantis aviakonstruktorius Robertas Staras (Robert H. Starr). Orlaivio paskirtis – pasiekti mažiausio pasaulyje lėktuvo rekordą. Prieš kurdamas „Bumble Bee II“, Staras buvo pasiekęs panašų rekordą – jo suprojektuotas lėktuvas „Bumble Bee I“ šį titulą prarado 1984 m., kai buvo sukurtas lėktuvas „Stits DS-1 Baby Bird“. 1988 m. sukūręs „Bumble Bee II“, Staras vėl atgavo tokio lėktuvo kūrėjo titulą.

„Bumble Bee II“ konstrukciškai panašus į „Bumble Bee I“. Abu lėktuvai – biplanai, su konsoliniais sparnais ir tradicine važiuokle. „Bumble Bee II“ yra mažesnis ir lengvesnis , jo fiuzeliažas pagamintas iš suvirintų plieninių vamzdžių, padengtų lakštiniu metalu, sparnai – padengti aviacine fanera. Jėgainei panaudotas Continental C85 – oru aušinamas horizontalus opozicinis (bokserio tipo) variklis, išvystantis 85 AG. Užsparniai įrengti tik viršutiniuose sparnuose, eleronai – tik apatiniuose. Sparnų karkaso konstrukcijose sumontuotos antgaliai (angl. winglets), padidinantys keliamąją galią. Piloto darbo vieta įrengta nedidelėje uždaroje kabinoje, pedalai – po varikliu.

Eksploatacijos istorija 

„Bumble Bee II“ pirmą kartą pakilo 1988 m. balandžio 2 d. netoli Tuksono, (Arizonos valstija) esančiame Maranos aerodrome. Skrydžių tikslas – pasiekti mažiausio pilotuojamo lėktuvo pasaulio rekordą.

Gineso rekordų knygoje nurodoma, kad „Bumble Bee II“ sudužo trečiojo skrydžio metu. 1988 m. gegužės 5 d. 400 pėdų (130 m.) aukštyje skrendant aerodromo rato grįžtinėje sugedo variklis. Avarijos metu buvo sunkiai sužeistas lėktuvo kūrėjas, kuris vėliau pasveiko.

Lėktuvo pirmtakas Bumble Bee I viešai eksponuojamas Pimos aviacijos ir kosmoso muziejuje (Arizonos valstija, JAV).

Vardo kilmė 
Staras orlaivio pavadinimą sukūrė pagal analogiją su teiginiu apie kamanę (angl. bumble bee), kuri, remiantis tradiciniais aerodinamikos principais neturėtų skristi dėl nepakankamo sparnų ploto. Inžinieriai ir pilotai darė panašius pareiškimus apie Starr’s Bumble Bee I ir II, tačiau abu skrido.

Techniniai duomenys 

 Įgula: 1
 Ilgis: 8 pėdos 10 colių (2.7 m)
 Sparno mojis: 5 pėdos 6 coliai(1,68 m)
 Aukštis: 3 pėdos 11 colių (1,2 m)
 Aerodinaminis profilis: 23012
 Svoris:
 tuščio: 396 svarai (180 kg)
 maksimalus kilimo: 574 svarai (260 kg)
 Kuro bako talpa: 3 JAV galonai (11,35 litro)
 Jėgainė: vienas keturių cilindrų oru aušinamas opozicinis vidaus degimo variklis × Continental C85, 85 AG (63 kW) galios

Skrydžio duomenys

 Greitis:
 maksimalus: 165 mazgai (190 mylių per valandą, 305 km/h)
 kreiserinis: 130 mazgų (150 mylių per valandą, 241 km/h)
 smukos: 75 mazgai (86 mylios per valandą, 139 km/h)
 Skrydžio lubos: 14 000 pėdų (4 270 m)
 Kilimo greitis: 4 500 pėdų/min (23 m/s)

Išorinės nuorodos 

 Skrydžio bandymo vaizdo įrašas

Šaltiniai 

Biplanai
Starr orlaiviai
Sportiniai orlaiviai
Eksperimentiniai orlaiviai